
Astudiaethau Proffesiynol ac Addysgegol:
Arwain y Dysgu: beth, sut a pham ydw i’n addysgu?

	Ymgysyllta gydag ystod ehangach o lenyddiaeth sy'n cynnwys amrywiaeth o ffynonellau academaidd a phroffesiynol, a gwna ddefnydd o'r llenyddiaeth hwnnw yn gyson i gefnogi dadleuon a safbwyntiau.

	Targed 2

	Gwneud cysylltiadau gyda'r Safonau Proffesiynol (SAC) i gryfhau dy ddiweddglo.



























‘...if you want to know what our education system would be like if this country were foolishly to vote Labour at the next election, you need only look over the Severn to see a country going backwards.’
Michael Gove (Ysgrifennydd Gwladol dros Addysg, 2013)

Dyma ddywedodd yr Ysgrifennydd Gwladol dros Addysg Michael Gove yn dilyn cyhoeddiad canlyniadau PISA yn 2013. Er bu cynnydd yn y sgôr cymedrig darllen yng Nghymru, roedd yna ostyngiad yn y sgôr cymedrig ym mathemateg a gwyddoniaeth (Llywodraeth Cymru, 2013). Ond yr hyn oedd yn achosi mwy o bryder i Lywodraeth Cymru oedd bod sgôr cymedrig Cymru ym mhob parth yn is na sgôr cymedrol gwledydd eraill y Deyrnas Unedig. Pwysig yw nodi mai Ceidwadwr yw Gove yn siarad am wlad sydd dan arweinyddiaeth Llywodraeth Lafur. Ond wrth ystyried canlyniadau’r profion, roedd hi’n anodd anghytuno â’r hyn roedd yn dweud. Felly yn 2014, cafodd yr athro Graham Donaldson y dasg o gynnal Adolygiad o’r Cwricwlwm yng Nghymru. O’r adroddiad yma, deilliodd y pedwar diben rydym bellach yn gyfarwydd â sef fod pob disgybl yn unigolyn iach, hyderus, yn ddysgwr uchelgeisiol, galluog, yn gyfrannwr mentrus, creadigol ac yn ddinesydd egwyddorol, gwybodus. Awgrymodd dylai’r cwricwlwm newydd gael ei rannu i mewn i chwe maes dysgu a phrofiad (Dyfodol Llwyddiannus, 2015). Yn ei adroddiad, roedd yn trafod deuddeg egwyddor addysgegol, ond ar gyfer y traethawd hwn byddaf yn trafod tair o’r egwyddorion hynny. Y tair egwyddor dan sylw yw:

Mae addysgu a dysgu da yn galw am ddefnyddio cymysgedd o ddulliau sy’n cynnwys addysgu uniongyrchol.

Mae addysgu a dysgu da yn golygu gosod tasgau a dewis adnoddau sy’n adeiladu ar wybodaeth a phrofiad blaenorol ac yn ennyn diddordeb.

Mae addysgu a dysgu da yn ymestyn oddi mewn ac ar draws Meysydd Dysgu a Phrofiad.

Does dim un ateb pendant i’r cwestiwn beth sydd yn gwneud addysgu a dysgu da. Yn hytrach, mae’n bwysig cydnabod fod yna nifer o wahanol ddulliau, strategaethau a ffactorau sydd yn gwneud dysgu ac addysgu da. Ond yr hyn dyweda Donaldson (Dyfodol Llwyddiannus, 2015) sydd yn bwysig am ddysgu ac addysgu yw eu bod yn ‘ysbrydoli plant a phobl ifanc i ddysgu […] y sgiliau a’r anian a fydd yn eu helpu i gwrdd ag anghenion heddiw a heriau yfory.’ (Dyfodol Llwyddiannus, t.6). Nid yw’n syndod bod cwricwlwm newydd yn peri gofid i rai yn y sector addysg a dyna’r achos â Chwricwlwm i Gymru. Dywedodd un o’r ysgolion arloesol, Ysgol y Strade yn Llanelli wrth y pwyllgor addysg eu bod yn poeni nad oes nod clir â’r cwricwlwm newydd, ac’u bod angen dogfen sydd yn dweud wrthyn nhw, ‘dyma’r model’ (BBC News, 2017). Felly gellir deall pam fod ysgolion yn drysu gan ystyried mai nod y Cwricwlwm i Gymru yw i bob ysgol datblygu ei chwricwlwm ei hun (Llywodraeth Cymru, 2020). Dadleua Power et al. (2020) fod y broses diwygio’r cwricwlwm sydd ar waith ar hyn o bryd mewn perygl  o danamcangyfrif y graddau y gallai’r anghydraddoldebau cymdeithasol ac economaidd presennol yng Nghymru nid yn unig barhau, ond gwaethygu o bosibl o dan y trefniadau newydd. Er mwyn i’r holl ddysgwyr elwa o’r diwygiadau arfaethedig, bydd angen lefelau buddsoddi sylweddol iawn mewn ysgolion difreintiedig, a chyflwyno mecanweithiau atebolrwydd sy’n sicrhau bod myfyrwyr sydd dan anfantais yn cael profiad cwricwlwm sy’n gyfwerth â hwnnw sydd ar gael i fyfyrwyr breintiedig. Er hyn, yn y traethawd hwn, byddaf yn trafod sut gall ddilyn yr egwyddorion uchod gwneud gwahaniaeth mewn addysg plant yng Nghymru a sicrhau bod yr addysgu a dysgu yn dda.

Yr egwyddor gyntaf dan sylw fydd ‘Mae addysgu a dysgu da yn galw am ddefnyddio cymysgedd o ddulliau sy’n cynnwys addysgu uniongyrchol’. Mae addysgu a dysgu da yn aml yn gofyn am ddefnyddio amrywiaeth o ddulliau er mwyn ymgysylltu â’r disgyblion yn effeithiol ac mae addysgu uniongyrchol yn un ffordd o sicrhau hynny mewn sefyllfaoedd penodol. Mae’r egwyddor hon yn rhoi pwyslais ar gymysgedd o ddysgu. Ond mae’n bwysig nodi mai awgrymu bod angen amrywiaeth o gyfleoedd a phrofiadau ar y disgyblion gwna Donaldson yn ei adroddiad. Ond gellir dadlau fod yna wirionedd i hyn oherwydd nid oes modd i i’r athrawon ddysgu popeth i’r disgyblion yn y dosbarth felly mae’n bwysig eu bod yn cynnig y cyfleodd iddynt ddysgu’r sgiliau hynny nad oes modd iddynt ddysgu yn yr ystafell ddosbarth. Gweler enghraifft o hyn mewn gwerthusiad gan y New Economics Foundation ar Ysgolion Goedwig (Forest Research, 2005). Roeddent am amlygu sut roedd modd iddynt ddarparu cyfleoedd dysgu i’r rheini sydd fel arfer ddim yn gwneud cystal yn yr ystafell ddosbarth. Mae rhai o brif ganfyddiadau’r ymchwil yn cydfynd â’r 4 diben. Roedd y gwerthusiad yn awgrymu bod â’r disgyblion mwy o hyder oherwydd bod ganddynt y rhyddid, amser a gwagle i fod yn annibynnol, a bod yna wellhad yn eu sgiliau corfforol, lle gwelwyd datblygiad yn eu sgiliau echddygol bras ac echddygol manwl. Mae’r rhain yn amlwg yn clymu mewn i’r diben sydd yn galw am ddisgyblion i fod yn unigolion iach, hyderus. Yn ogystal â rhain, roedd y disgyblion yn datblygu diddordeb yn y byd naturiol o’u hamgylch a pharch tuag at yr amgylchedd, ac o ganlyniad yn eu gwneud yn ddinasyddion egwyddorol, gwybodus. Ond credaf mai’r canfyddiad mwyaf diddorol oedd bod y plant yn canolbwyntio am gyfnodau hirach o amser. Yn ôl CNLD (dim dyddiad), mae gan ddisgybl oed sylfaen rychwant sylw cyfartalog o hyd at 20 munud. Ac yn dilyn fy mhrofiad yn gweithio fel cynorthwyydd dosbarth am flwyddyn, un o’r heriau mwyaf oedd ceisio ennyn diddordeb y disgyblion trwy gydol y dasg. Felly wrth ystyried hyn, mewn gwers sydd 40 munud o hyd, ar gyfartaledd ni fydd y disgyblion yn canolbwyntio yn ystod ail hanner y wers felly mae’n bwysig bod athrawon yn defnyddio cymysgedd o ddulliau dysgu er mwyn ennyn diddordeb y disgyblion. Fel pwysleisia Donaldson, ‘[mae] addysgu da yn hanfodol bwysig i sicrhau dysgu effeithiol’ (Dyfodol Llwyddiannus, t.63), ac felly i’r gwrthwyneb, mae dysgu effeithiol yn arwydd o addysgu da. 

Noda’r egwyddor bod addysgu a dysgu da hefyd yn galw am addysgu uniongyrchol. Mae addysgu uniongyrchol yn ddull sydd yn cynnwys yr athro yn rhoi cyflwyniad i’w ddisgyblion ar gynnwys academaidd, fel gwelir ar waith mewn darlith (Education Reform, 2013). Mae addysgu uniongyrchol yn ddull sydd yn gallu bod yn ddefnyddiol er mwyn cyflwyno cysyniadau newydd i ddisgyblion neu er mwyn eu darparu â dealltwriaeth sylfaenol o destun. Ond nid yw defnyddio addysgu uniongyrchol fel unig ddull o addysgu yn ddigon i ennyn diddordeb disgyblion. Felly mae’n bwysig bod athrawon yn defnyddio cymysgedd o ddulliau addysgu, a dewis dulliau sydd orau i’w disgyblion. Gall cymysgedd o ddulliau arwain at brofiad addysgu mwy deniadol i’r disgyblion sydd yn arwain at ddysgu mwy effeithiol. Mae Donaldson yn tynnu sylw at sgaffladio, sef cysyniad sydd yn gwreiddio o waith y damcaniaethwr Vygotsky. Credai Vygotsky trwy gydweithio â pherson mwy gwybodus, byddai’n helpu disgyblion wneud cysylltiadau rhwng cysyniadau. Felly gall sgaffaldio gael ei ddefnyddio fel arf er mwyn helpu dysgwyr fod yn fwy annibynnol (Kurt, 2020). Cyfeiria Donaldson at bwysigrwydd creu cyd-destunau sydd yn rhoi’r gallu iddynt ddysgu’n annibynnol mewn sefyllfaoedd sydd yn anghyfarwydd iddynt (Dyfodol Llwyddiannus, t.65). Ac mae’n aml yn pwysleisio pwysigrwydd bod yn annibynnol yn ei adolygiad. Dywedai byddai’r maes dysgu a phrofiad iechyd a lles yn dysgu’r disgyblion i fyw’n annibynnol, a chredai fod cymhwysedd mewn rhifedd yn hanfodol ar gyfer byw a gweithio’n annibynnol. Felly trwy ddilyn y broses ddysgu o sgaffaldio, gallwn sicrhau bod y disgyblion yn fwy annibynnol ac o ganlyniad yn eu paratoi i fod yn fwy annibynnol yn y dyfodol. Yn yr ysgol rwyf ar leoliad, gweler enghraifft glir o sut mae’r ysgol yn ceisio hybu’r plant i fod yn fwy annibynnol trwy weithgaredd sydd yn cael ei adnabod fel heriau. Bob pythefnos, caiff y disgyblion eu cyflwyno i 8 her newydd, ac yn ystod y pythefnos, mae’r disgyblion yn gorfod mynd ati’n annibynnol i geisio cwblhau’r heriau. Yr unig arweiniad maent yn derbyn gan yr athrawon yw cyflwyniad i bob her ar ddechrau’r pythefnos a sut i’w cwblhau. Fel person mwy gwybodus, rydym yn cael ein hannog i beidio â rhoi gormod o gefnogaeth iddyn nhw. Nod y gweithgaredd yw annog y disgyblion i fod yn fwy annibynnol sydd felly yn eu paratoi ar gyfer gorfod gwneud penderfyniadau yn annibynnol yn y dyfodol.  

Yr ail egwyddor byddaf yn ei thrafod yw ‘Mae addysgu a dysgu da yn golygu gosod tasgau a dewis adnoddau sy’n adeiladu ar wybodaeth a phrofiad blaenorol ac yn ennyn diddordeb’. Mae’r egwyddor hon yn cydfynd â’r egwyddor flaenorol oherwydd un ffordd o ennyn diddordeb disgyblion yw i ddefnyddio amrywiaeth o strategaethau addysgu. Ond ffordd arall o sicrhau hynny yw i wrando ar llais y disgybl. Ymrwymiad ysgol gyfan i wrando ar safbwyntiau, dymuniadau a phrofiadau pob plentyn yw llais y disgybl (Mentally Healthy Schools, dim dyddiad). Un ffordd o wneud hyn yw i gael cyngor ysgol. Mae’n ofynnol i bob ysgol yng Nghymru gael cyngor ysgol (Pringle, 2019), ond fel crybwyllir mewn adroddiad gan Brifysgol Caredin (2010), un o’r heriau amlycaf sydd yn ymddangos â chyngor ysgol yw fel arfer dydy’r cyngor ddim yn ymwneud â materion addysgiadol megis addasu cynnwys y cwricwlwm. Ond fel nodais yn flaenorol, nod Cwricwlwm i Gymru yw i roi’r cyfle i bob ysgol ddatblygu ei chwricwlwm ei hun (Llywodraeth Cymru, 2020), felly erbyn hyn, mae’n bosib byddai gan y cyngor ysgol mwy o ddylanwad ar y penderfyniadau hynny. Yn yr ysgol rwyf ar leoliad, ar ddechrau pob tymor, mae’r dosbarthiadau fel arfer yn cael sesiynau casglu syniadau er mwyn cael mewnwelediad i’r hyn mae’r disgyblion eisiau gwneud y tymor hynny sydd yn ymwneud â’r thema. Wrth ystyried bod astudiaethau amrywiol yn cadarnhau bod llais y disgybl yn arwain at ymgysylltiad uwch gan ddisgyblion (Pulis, 2016), byddai dewis rhai o syniadau’r disgyblion yn sicrhau ymrwymiad gwell wrth y disgyblion ac yn amlwg yn ennyn diddordeb y disgyblion. Mae gwneud hyn hefyd yn ddefnyddiol iawn i ni fel athrawon oherwydd nid yn unig ydyn ni’n darganfod beth yn union byddai’r plant yn hoffi gwneud, ond mae hefyd yn hwyluso’r gwaith cynllunio. Ffordd arall o ennyn diddordeb disgyblion yw i osod tasgau sydd yn darparu amrywiaeth o gyfleoedd dysgu a phrofiadau iddynt. Gallwn wneud hyn trwy drefnu ystod o wahanol weithgareddau, a defnyddio amrywiaeth o offer. 

Mae’r egwyddor hon hefyd yn pwysleisio pwysigrwydd adeiladu ar wybodaeth flaenorol. Dadleua llawer bod adalw ar wybodaeth flaenorol ac ailadrodd yn ddull effeithiol iawn o ddysgu. Dywed Jones (2019) gall adalw ar wybodaeth flaenorol ac ymarfer yn gyson gyda’i gilydd fod yn gyfuniad llwyddiannus ar gyfer dysgu hir dymor. Wrth dynnu sylw at gromlin anghofio Ebinghaus yn Atodiad A (Mind Tools, Dim Dyddiad), gwelir trwy adalw ar yr hyn maent wedi dysgu’n flaenorol, byddai’r disgyblion yn cofio’r hyn maent wedi ei ddysgu am gyfnod hirach o amser. Felly yn hytrach na dysgu popeth iddynt ac yna anghofio amdano, byddai’n fwy effeithiol, fel cynigir Jones ynghynt, ymarfer yn gyson ac adalw ar y wybodaeth flaenorol. Mae’n bwysig ein bod ni’n cadw mewn cof pwysigrwydd dysgu’n effeithiol. Strategaeth sydd yn helpu ni ddysgu’n effeithiol ar bob adeg ond yn enwedig wrth adeiladu ar wybodaeth flaenorol yw asesu ar gyfer dysgu. Asesu ar gyfer dysgu yw’r broses o geisio dehongli tystiolaeth er mwyn penderfynu ble mae dysgwyr yn eu dysgu, beth yw’r cam nesaf yn eu dysgu a sut orau i’w cael yno (Assessment Reform Group, 2002). Mae asesu ar gyfer dysgu yn helpu ni fel athro ddarganfod dealltwriaeth flaenorol disgyblion am y pwnc. Trwy wneud hyn rydym yn gallu dod o hyd i fan cychwyn ar gyfer y gwaith felly ni fydd y gwaith yn rhy hawdd nac yn rhy anodd i’r disgyblion i ddechrau. O ganlyniad i hyn, bydd y dysgu’r fwy effeithiol oherwydd ni fydd amser yn cael ei golli yn gosod gwaith sydd ar lefel sydd ddim yn addas i’r disgyblion.

Y drydedd egwyddor byddaf yn trafod yw ‘Mae addysgu a dysgu da yn ymestyn oddi mewn ac ar draws Meysydd Dysgu a Phrofiad’. Pwysleisia Donaldson ni ddylai’r Meysydd Dysgu a Phrofiad gael eu trin fel unedau ar wahân. Dyma rhai enghreifftiau o sut byddai modd gwneud gwneud y cysylltiadau hynny rhwng y Meysydd Dysgu a Phrofiad. Gellid cysylltu Ieithoedd, Llythrennedd a Chyfathrebu â’r Celfyddydau Mynegiannol trwy ofyn i’r disgyblion greu darn o gelf sydd wedi ei ysbrydoli gan lyfrau maent wedi darllen. Gellir arlunio cymeriadau neu olygfeydd o un o’r llyfrau hynny a disgrifio’r hyn maent wedi gwneud yng ngeiriau ei hunain. Mae modd cyfuno elfennau o’r Dyniaethau megis Daearyddiaeth a Hanes trwy ymchwilio i hanes rhai o dirnodau mwyaf enwog y byd megis y Tŵr Eiffel, ‘Statue of Liberty’ a’r ‘Great Wall of China’, ac yna mynd ati i’w lleoli ar fap o’r byd. Gellir hefyd gysylltu Mathemateg a Rhifedd â’r Celfyddydau Mynegiannol trwy gael y disgyblion i greu collage yn defnyddio amrywiaeth o siapau 2D gwahanol lliwiau, ac yna cyfri sawl un o bob siâp neu liw maent wedi defnyddio. Felly mae yna bosibiliadau diddiwedd o sut i greu cysylltiadau rhwng y MDaPh. Mae’n bwysig i ni greu cysylltiadau rhwng y MDaPh oherwydd fel noda Donaldson, ‘Un o brif nodweddion addysg yr unfed ganrif ar hugain fydd y capasiti i greu cysylltiadau a throsglwyddo gwybodaeth a dealltwriaeth rhwng gwahanol gyd-destunau er mwyn delio â phroblemau anghyfarwydd’ (Dyfodol Llwyddiannus, t.68). Ond o ran ymestyn oddi mewn ac ar draws y MDaPh, dadleua Dauncey (2015) bod hi’n ‘llawer haws gweld hyn na’i ddarparu, a bydd gweithredu hyn yn heriol ac yn hanfodol’. Mae’r her hon yn fwy perthnasol ar gyfer ysgolion uwchradd oherwydd bod athrawon penodol yn dysgu pynciau penodol felly mae’r angen yno i bynciau cael eu hamserlenni. Ond ar y llaw arall, mewn ysgolion cynradd, mae’n haws gweithredu’r cysyniad oherwydd un athro sydd yn dysgu’r dosbarth felly mae’n fwy realistig croesi’r MDaPh.
 
Mae hefyd yn bwysig i athrawon ystyried sgiliau llythrennedd, rhifedd a chymhwysedd digidol disgyblion oherwydd mae’r rhain yn sgiliau trawsgwricwlaidd gorfodol o fewn Cwricwlwm i Gymru (Llywodraeth Cymru, 2019) felly mae’n hanfodol bod athrawon yn eu cynnwys ym mhob MDaPh. Unwaith yn rhagor, mae’r egwyddor dan sylw yn cydfynd â’r egwyddorion blaenorol. Er mwyn ymestyn oddi mewn ac ar draws y MDaPh, mae gofyn defnyddio dulliau gwahanol o addysgu. O feddwl bod cymhwysedd digidol yn un o’r sgiliau trawsgwricwlaidd gorfodol o fewn Cwricwlwm i Gymru, mae technoleg felly yn amlwg yn arf pwysig nid yn unig er mwyn gwella cymhwysedd digidol disgyblion ond hefyd er mwyn amrywio’r dysgu. Gweler enghraifft glir o sut gellir defnyddio technoleg yn effeithiol yn yr astudiaeth achos (Department for Education, 2019, t.18) sydd yn sôn am sut mae’r defnydd o dechnoleg mewn ysgol gynradd yn Llundain wedi bod yn drawsnewidiol. Dywedodd un athro yn yr ysgol bod y dechnoleg wedi gostwng ei llwyth gwaith hyd at awr bob dydd, a bod modd iddyn nhw ddarganfod pa ddisgyblion sydd angen mwy o gymorth, felly maent yn medru rhoi sylw penodol i’r rheini sydd ei angen.

Felly yn amlwg mae addysgu a dysgu da yn deillio o’r egwyddorion uchod, ond mewn gwirionedd, mae pob un o’r deuddeg egwyddor addysgegol yn cyfrannu at addysgu a dysgu da. Mae’r egwyddorion yn aml yn cydfynd â’i gilydd felly mae mwy i addysgu a dysgu da na’r hyn rwyf wedi trafod yn flaenorol. Ond yr hyn sy’n bwysig ein bod ni’n cydnabod yw bod pob un o’r deuddeg egwyddor yn bwysig, does dim un yn fwy pwysig na’r llall. Wrth dynnu sylw at rai o’r Safonau SAC, gweler bod llawer ohonynt yn cysylltu â’r egwyddorion addysgegol yr wyf wedi sôn amdanynt yn y traethawd hwn. Gyda’r Cwricwlwm newydd rydym yn cael ein hannog i wrando ar ddysgwyr ac un ffordd o wneud hynny yw i wrando ar lais y disgybl ac ymateb i’w gofynion. Trwy wneud hyn rydym hefyd yn caniatáu i’r dysgwyr arwain y dysgu, ond mae hefyd modd gwneud hyn trwy annog y dysgwyr i fod yn fwy annibynnol a gellir cyflawni hyn trwy weithgareddau fel yr heriau sydd yn cael eu harddangos yn yr ysgol rwyf ar leoliad. Un o’r safonau sydd yn berthnasol iawn i’r egwyddorion dan sylw yw themâu trawsgwricwlaidd. Mae Donaldson yn pwysleisio’r angen i ymestyn oddi mewn ac ar draws y Meysydd Dysgu a Phrofiad er mwyn darparu disgyblion â’r gallu i drosglwyddo gwybodaeth a dealltwriaeth rhwng cyd-destunau gwahanol felly mae’n bwysig ein bod ni fel athrawon yn ymrwymo i ddatblygu themâu trawsgwricwlaidd. Trwy gadw at nid yn unig yr egwyddorion addysgegol sydd yn cael eu trafod yn y traethawd hwn, ond hefyd y deuddeg egwyddor yn eu cyfanrwydd, yn ogystal â’r Safonau SAC, gallwn ni fel athrawon sicrhau bod yr addysg mae’r plant yn eu derbyn o’r safon uchaf posib ac yn eu darparu â phob cyfle posibl, beth bynnag yw eu hîl na chefndir.

